Source: https://domov.sme.sk/c/20235253/unos-a-vrazda-polskeho-podnikatela-szymaneka-je-este-na-prokurature.html
Timestamp: 2017-06-24 10:35:31+00:00
Document Index: 794439

Matched Legal Cases: ['súd ', 'Súd ', 'Súd ', 'súd ', 'súd ', 'súd ']

Únos a vražda poľského podnikateľa Szymaneka je ešte na prokuratúre - domov.sme.sk
Zobraziť všetky sekcie Únos a vražda poľského podnikateľa Szymaneka je ešte na prokuratúre
V prípade, že sa na novom súdnom pojednávaní preukáže vina na doživotie odsúdeného Černáka, môže to ohroziť jeho prípadné podmienečné prepustenie. 8. aug 2016 o 13:38 SITA
Ilustračné foto(Zdroj: ILUSTRAČNÉ FOTO: TASR)Písmo:A-|A+24BANSKÁ BYSTRICA. V prípade únosu a vraždy poľského podnikateľa Grzegorza Szymaneka, v ktorom bol stíhaný boss banskobystrického podsvetia Mikuláš Černák, Krajský súd v Banskej Bystrici v septembri 2011 vyhovel návrhu Generálnej prokuratúry a povolil obnovu konania.Súd zároveň zrušil oslobodzujúce rozsudky v tejto veci z rokov 2001 a 2002 a vrátil kauzu prokurátorovi do prípravného konania.Nové skutočnosti Pre agentúru SITA hovorkyňa Generálnej prokuratúry Slovenskej republiky Andrea Predajňová uviedla, že dozorujúci prokurátor Generálnej prokuratúry SR dostal výsledky právnej pomoci z Poľskej republiky. V súčasnosti sa vykonávajú procesné úkony - výsluchy.Po ich vyhodnotení orgány činné v trestnom konaní rozhodnú o ďalšom postupe vo veci.Prokuratúra svoj návrh na obnovu konania oprela o viaceré nové skutočnosti. Ide o svedectvá bývalých Černákových spolupracovníkov Slavomíra Surového a Michala Moravčíka, ale i príslušníka východoslovenského podsvetia Alexandra Horvátha, zvaného Šani. Súd prijal i dôkazy z procesu so štyrmi poľskými občanmi, ktorých krakovské súdy odsúdili za podiel na únose Szymaneka v spolupráci so skupinou Mikuláša Černáka.
Pôvodne v prípade únosu a vraždy poľského podnikateľa bol stíhaný boss banskobystrického podsvetia Mikuláš Černák a jeho dvaja spolupracovníci. Trojicu pre nedostatok dôkazov Krajský súd v Banskej Bystrici oslobodil v októbri 2001 a Najvyšší súd SR verdikt potvrdil v apríli 2002.Predseda senátu pri povolení obnovy uviedol, že v pôvodnom základnom konaní v tejto veci neboli svedkovia únosu Szymaneka, iba domnienky poľského detektíva Rutkowského. Nové dôkazy v únose vytvorili akési predpolie k vražde. Tu sa prokuratúra môže oprieť iba o tvrdenie Šaniho Horvátha, ktorý mal byť svedkom vraždy Szymaneka pri chate za Polomkou pri Brezne.Ďalší svedkovia vraždy - boss východoslovenského podsvetia Róbert Holub a jeho ochrankár Fabián - už nežijú.Vina môže ohroziť Černákovu podmienku Černák zvaný Miki sa v decembri 1997 dobrovoľne vydal polícii. Obvinili ho z vydierania, krátenia dane, nezaplatenia cla pri dovoze luxusného BMW. V októbri 1998 pribudlo aj stíhanie za únos a vraždu Szymaneka. V januári 2000 senát Krajského súdu v Banskej Bystrici pod vedením Ľubomíra Samuela uznal Mikiho za vinného z vraždy, únosu a vydierania a vymeral mu 15 rokov väzenia. Najvyšší súd v roku 2001 vec potom rozdelil.
Černákovi uznal vinu za dve vydierania, krátenie dane a nezaplatenie cla a uložil mu 8,5 roka nepodmienečne. Únos a vraždu poľského podnikateľa vrátil na nové konanie. Proces v tejto veci sa konal v roku 2001. Samuelov senát však Mikiho a jeho dvoch spoločníkov pre nedostatok dôkazov spod obžaloby oslobodil.V prípade, že sa na novom súdnom pojednávaní preukáže vina na doživotie odsúdeného Černáka aj v prípade Szymaneka, môže to ohroziť jeho prípadné podmienečné prepustenie po 25 rokoch výkonu trestu. Nechajte si posielať ranný prehľad najdôležitejších správ e-mailom